《日出东南隅行》
南北朝·徐伯阳

朱城璧日启朱扉，青楼含照本晖晖。远映陌上春桑叶，斜入秦家缃绮衣。

罗敷妆粉能佳丽，镜前新梳倭堕髻。圆笼袅袅挂青丝，铁钩冉冉胜丹桂。

蚕饥日晚暂生愁，忽逢使君南陌头。五马停珂遣借问，双脸含娇特好羞。

妾婿府中轻小吏，即今来往专城里。欲识东方千骑归，蔼蔼日暮红尘起。

作者简介：（516—581）南朝梁东海人，字隐忍。敏而好学，年十五，以文笔称。读史书三千余卷，试策高第。梁武帝大同中，为侯官令，甚得民和。陈文帝、宣帝间，除司空侯安都府记室参军。后除新安王府咨议参军事。